
	Maduva osoasa reprezinta pe tot parcursul vietii adulte sursa cea mai bogata de celule progenitoare, multipotente, a caror plasticitate este intens investigata pentru constructia in vitro de tesuturi in vederea refacerii unor organe afectate de procese patologice. Astfel, pe langa celulele stem hematopoietice, ce pot regenera intregul sistem hematopoietic, studiile din ultimii ani au scos la iveala faptul ca maduva osoasa adulta contine celule stem mezenchimale ce pot genera o mare varietate de tesuturi, precum os, tendon, cartilaj, muschi si chiar neuroni. Pornind de la aceste date, in acest proiect ne-am propus izolarea celulelor stem/progenitoare din maduva hematogena adulta si testarea capacitatii lor de refacere a miocardului infarctizat prin diferentierea lor in celule endoteliale si cardiomiocite. 

Pentru primul an au fost prevazute 2 obiective: (i) Caracterizarea in vivo si in vitro a maduvei osoase hematogene de soarece cu evidentierea celulelor stem/progenitoare si (ii) Standardizarea modelului experimental de soarece cu ischemie-reperfuzie, model ce va fi utilizat intr-o etapa ulterioara de testare a eficientei transplantului celular. 

Rezultatele obtinute in primul an sunt:

· evidentierea si caracterizarea principalelor fenotipuri celulare prezente in maduva osoasa hematogena adulta, atat in vivo (pe sectiuni longitudinale de tibie decalcifiata si parafinizata), cat si in vitro (prin cultivarea celulelor medulare mezenchimale);

· Izolarea, caracterizarea si stabilirea potentialului proliferativ a diferitor sub-populatii medulare adulte;
· elaborarea modelului de soarece cu ischemie-reperfuzie miocardica si caracterizarea lui, prin descrierea modificarilor aparute la diferite perioade de reperfuzie.

In concluzie, rezultatele obtinute in primul an demonstreaza existenta celulelor progenitoare in maduva osoasa adulta. Aceste celule sunt nu numai de natura hematopoietica (populatia SP, izolata prin tehnica de sortare celulara activata de flux), dar si mezenchimale si pot fi izolate prin separare pe gradient de Percoll. Pentru testarea capacitatii acestor celule de a genera celule cardiace (cardiomiocite si celule endoteliale) capabile de a reface un miocard infarctizat, a fost standardizat si caracterizat modelul experimental de soarece cu ischemie-reperfuzie. Pe acest model s-a aratat faptul ca atat ischemia arterei coronare descendente stangi, cat si reperfuzia initiata dupa 30 minute de ischemie, produc modificari morfologice si functionale, ducand la infarctizarea unei zone importante din miocard. 

Obiectivele stabilite pentru anul II au fost:

(i) Purificarea populatiilor de celule stem/progenitoare prin sortarea celulara activata de flow citometrie si caracterizarea lor;

(ii) Testarea capacitatii celulelor medulare de a genera in vitro celule endoteliale;

(iii)  Stabilirea conditiilor optime de marcare a celulelor progenitoare pentru detectarea lor dupa transplantare;

 (iv) Testarea efcicientei celulelor medulare adulte de a se grefa in miocard, pe un model de transplant celular in vitro;

Rezultatele obtinute in anul II demonstreaza:

- Posibilitatea imbogatirii prin FACS a celulelor progenitoare din maduva ososasa adulta (Sca-1+ si Stro-1+); Procentul de imbogatire in populatiile de celule progenitoare obtinut prin sortare celulara a fost de ~4 ori, fata de populatia celulara Lin- existenta in aspiratul medular initial (in cazul celulelor c-kit +), respectiv de ~ 5 ori, in cazul celulelor stromale medulare (Stro-1+);

- Capacitatea celulelor stromale medulare adulte de a genera celule endoteliale prin tratament cu 5-azacitidina. Rezultatele noastre au aratat cresterea expresiei genice a unor markeri endoteliali precum VEGFR2, Tie2, CD133 si PECAM, in celulele stromale medulare adulte tratate cu 5-azacitidina, la 7 zile de la tratament. Aceasta crestere s-a dovedit insa a fi tranzienta; dupa 14 zile in cultura celulele nu mai exprima acesti markeri (cu exceptia VEGFR2, care ramane exprimat in celulele control). Acest rezultat dovedeste ca 5 azacitidina induce expresia crescuta a unor celulele endoteliale, care insa nu supravietuiesc in conditiile noastre de cultivare. Marea majoritate a celulelor a avut un fenotip muscular, fapt demonstrat de nivelul crescut al actinei musculare netede (SMA) detectat prin RT-PCR atat in celulele control, cat si in celulele tratate cu 5-azacitidina;

- Capacitatea celulelor transplantate in miocardul afectat de ischemie (prin eliberarea lor locala direct in situsul afectat) de a se grefa in tesutul gazda, precum si capacitatea acestor celule de a imbunatati structura miocardului gazda prin creearea unor centrii de refacere a musculaturii cardiace in interiorul tesutului cicatrizant;

- Stimularea proliferarii si diferentierii celulelor stromale medulare adulte prin co-cultivarea lor in vitro cu fragmente de miocard fetal;

- Imbunatatirea grefarii celulelor stem/progenitoare transplantate in miocard prin expunerea lor la 5-azacitidina; Tratamentul cu 5-azacitidina creaza conditii optime pentru supravietuirea si/sau proliferarea celulelor stromale medulare adulte si totodata creste numarul celulelor medulare incorporate in miocard, in conditii de co-cultultivare a celulelor din aspiratul medular cu fragment de miocard fetal.

